รัฐบาลไทย-ข่าวทำเนียบรัฐบาล-รมว.สุชาติ มอบ ที่ปรึกษา ลุยประจวบฯ ตรวจเยี่ยมจ้างงานเร่งด่วน การก่อสร้างฝายชะลอน้ำเพื่อการเกษตร ช่วยชาวบ้าน มีอาชีพ มีงานทำ
วันพฤหัสบดีที่ 24 มิถุนายน 2564
รมว.สุชาติ มอบ ที่ปรึกษา ลุยประจวบฯ ตรวจเยี่ยมจ้างงานเร่งด่วน การก่อสร้างฝายชะลอน้ําเพื่อการเกษตร ช่วยชาวบ้าน มีอาชีพ มีงานทํา
นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน ลงพื้นที่ จ.ประจวบคีรีขันธ์ ตรวจเยี่ยมและให้กําลังใจผู้เข้าร่วมโครงการแก้ไขปัญหาความเดือดร้อนด้านอาชีพ งวดที่ 2 กิจกรรมจ้
เมื่อวันที่ 24 มิถุนายน 2564 เวลา 10.00 น.นายสุชาติ ชมกลิ่น รัฐมนตรีว่าการกระทรวงแรงงานมอบหมายให้นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงานลงพื้นที่ตรวจเยี่ยมและให้กําลังใจผู้เข้าร่วมโครงการแก้ไขปัญหาความเดือดร้อนด้านอาชีพจังหวัดประจวบคีรีขันธ์ปีงบประมาณ 2564 งวดที่ 2 กิจกรรมจ้างงานเร่งด่วน ก่อสร้างฝายชะลอน้ําแบบกล่องเกเบี้ยน ลําห้วยแพรกตะลุยซ้าย หมู่ที่ 5 และหมู่ที่ 6 ตําบลเขาจ้าว อําเภอปราณบุรี จังหวัดประจวบคีรีขันธ์ โดยมี นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายปรีดา สุขใจ นายอําเภอปราณบุรี นายเพชรพร โกมลฤทธิ์ กํานันตําบลเขาจ้าว อําเภอปราณบุรี หัวหน้าส่วนราชการสังกัดกระทรวงแรงงานจังหวัดประจวบคีรีขันธ์ เข้าร่วมในครั้งนี้ด้วย โดยที่ปรึกษารัฐมนตรีฯ กล่าวว่า รัฐบาลภายใต้การนําของ พล.อ.ประยุทธ์ จันทร์โอชา นายกรัฐมนตรี และ รมว.กลาโหม และกระทรวงแรงงานภายใต้การกํากับดูแลของ พล.อ.ประวิตร วงษ์สุวรรณ รองนายกรัฐมนตรี ได้ให้ความสําคัญและความจําเป็นเร่งด่วนในการแก้ไขปัญหาความเดือดร้อนในด้านต่าง ๆ ให้กับผู้ใช้แรงงาน สถานประกอบการ และประชาชนทั่วไป
นางธิวัลรัตน์กล่าวต่อว่า ในวันนี้ท่านสุชาติ ชมกลิ่น รมว.แรงงาน ได้มอบหมายให้ดิฉันลงพื้นที่มาตรวจเยี่ยมและให้กําลังใจผู้เข้าร่วมโครงการแก้ไขปัญหาความเดือดร้อนด้านอาชีพจังหวัดประจวบคีรีขันธ์ปี 2564 งวดที่ 2 กิจกรรมจ้างงานเร่งด่วน ก่อสร้างฝายชะลอน้ําแบบกล่องเกเบี้ยน ลําห้วยแพรกตะลุยซ้าย ตําบลเขาจ้าว อําเภอปราณบุรี จังหวัดประจวบคีรีขันธ์ จุดที่ 4,5 และ 6 มีผู้เข้าร่วมกิจกรรมจุดละ 10 คน รวมทั้งสิ้น 30 คน ดําเนินกิจกรรมระหว่างวันที่ 15-24 มิถุนายน 2564 โดยผู้เข้าร่วมกิจกรรมจะได้เงินช่วยเหลือเป็นค่าตอบแทนวันละ 300 บาทต่อวัน คนละไม่เกิน 10 วัน กิจกรรมดังกล่าวเป็นการบูรณาการร่วมกันระหว่างสํานักงานแรงงานจังหวัดประจวบคีรีขันธ์และอําเภอปราณบุรี สําหรับสถานการณ์ด้านแรงงานของจังหวัดประจวบคีรีขันธ์ ปัจจุบันมีกําลังแรงงาน 263,434 คน ผู้มีงานทํา 258,581 คน ว่างงาน 4,852 คน มีสถานประกอบการที่ขึ้นทะเบียนประกันสังคมมาตรา 33 จํานวน 3,504 แห่ง มีผู้ประกันตน 90,097 คน แรงงานต่างด้าว 32,644 คน สถานประกอบการนายจ้าง 3,504 แห่ง มีแรงงานต่างด้าวในกิจการประมงทะเล 2,254 คน มีแรงงานนอกระบบ 141,464 คน ทํางานในภาคเกษตร 64,894 คน นอกภาคเกษตร 76,570 คน สถานการณ์การแพร่ระบาดของโควิด-19 ในสถานประกอบการ ซึ่งมีสถานประกอบการที่พบผู้ติดเชื้อ 3 แห่ง ลูกจ้างที่ติดเชื้อสะสม 920 คน สถานประกอบการเลิกจ้างหรือหยุดกิจการชั่วคราว 16 แห่ง ลูกจ้าง 1,527 คน
“โครงการแก้ไขปัญหาความเดือดร้อนด้านอาชีพ เป็นกิจกรรมจ้างงานเร่งด่วน เพื่อต้องการจ้างแรงงานผู้ประสบภัย ผู้ว่างงาน ไม่มีรายได้ และผู้ที่มีความเดือดร้อนด้านอาชีพให้มีงานทํา ด้วยการจ้างให้ทํางานต่าง ๆ เกี่ยวกับสาธารณประโยชน์ ซึ่งในส่วนของจังหวัดประจวบคีรีขันธ์ปีงบประมาณ 2564 งวดที่ 2 ในครั้งนี้ เป็นกิจกรรมการสร้างฝายชะลอน้ําเพื่อกักเก็บน้ําไว้ใช้ในการเพาะปลูกพืชผลทางการเกษตร รวมทั้งไว้ใช้น้ําเพื่อการอุปโภคบริโภคให้แก่ชาวบ้านในชุมชนได้ตลอดทั้งปีอีกด้วย”นางธิวัลรัตน์กล่าวในท้ายสุด
นายปรีดา สุขใจ นายอําเภอปราณบุรี กล่าวว่า ในวันนี้ท่านที่ปรึกษารัฐมนตรีว่าการกระทรวงแรงงานได้ลงพื้นที่ตําบลเขาจ้าว อําเภอปราณบุรี ตรวจเยี่ยมให้กําลังใจชาวบ้านที่ได้รับผลกระทบจากสถานการณ์การแพร่ระบาดของโควิด-19 ซึ่งอําเภอปราณบุรี ได้งบประมาณตามโครงการแก้ไขปัญหาความเดือดร้อนด้านอาชีพ เป็นกิจกรรมจ้างงานเร่งด่วนในการสร้างฝายเพื่อชะลอน้ํา จํานวน 3 จุดจุดละ 30,000 บาท รวมเป็นเงิน 90,000 บาท ซึ่งจากผลการดําเนินงานตั้งแต่ปีที่แล้ว ทําให้ชาวบ้านเกษตรกร 40 หลังคาเรือน พื้นที่ 1,200 ไร่ เฉลี่ยแล้วจุดละ 200 ไร่ได้รับประโยชน์ เนื่องจากตําบลเขาจ้าวเป็นพื้นที่ต้นน้ําของปราณบุรี ชาวบ้านส่วนใหญ่ปลูกผลไม้ เช่น ทุเรียน ขนุน มะม่วง ที่จําเป็นต้องใช้น้ํา ซึ่งการทําฝายกั้นน้ําช่วยป้องกันภัยแล้งทั้งฤดูกาบ ช่วยให้ชาวบ้านเกษตรกรมีน้ําใช้เพื่อการเกษตรอีกทางหนึ่งด้วย
ด้าน นายเศรษฐชัย พูลสวัสดิ์ อายุ 35 ปี ชาวบ้านตําบลเขาจ้าวที่เข้าร่วมกิจกรรมจ้างงานเร่งด่วนสร้างฝายคันกั้นน้ํา กล่าวว่า ตนเป็นเจ้าของสวนทุเรียนมีผลผลิตอยู่ 2 ไร่ การทําคันกั้นน้ําเป็นประโยชน์ต่อชาวบ้านเป็นอย่างมาก โดยเฉพาะในหน้าแล้ง ได้มีน้ําใช้เพื่อการเกษตร